सात्वत के सात पुत्रों में एक का नाम था अन्धक । कई पीढ़ियों के बाद अंधक के कुल में पुनर्वसु नामक राजा हुए। पुनर्वसु के आहुक नाम का एक पुत्र और आहुकी नाम की एक पुत्री हुई। आहुक के देवक और उग्रसेन नामक दो पुत्र हुए. उग्रसेन की पत्नी का नाम पवन रेखा था। कंस उसी पवन रेखा के गर्भ से उत्पन्न हुआ था। आहुक के दूसरे पुत्र देवक के चार पुत्र और सात पुत्रियाँ हुई। सात पुत्रियों में एक का नाम देवकी था। वृष्णि वंश में शूरसेन नामक राजा थे। उनके पुत्र का नाम वसुदेव था। देवकी सहित देवक की सातों कन्याओं का विवाह वसुदेव के साथ हुआ था। मथुरा उन दिनों यदुवंशियों के अधीन था और उग्रसेन वहां के महाराजा थे। सम्पूर्ण मथुरा राज्य कई मण्डलो में विभक्त था और प्रत्येक मंडल का एक राजा होता था. वह महाराजा के अधीन हुआ करता था। माथुर और शूरसेन मंडल में यदुवंशी राजा शूरसेन थे।